CELEX: E2015J0026
Language: mt
Date: 2016-08-03 00:00:00
Title: Sentenza tal-Qorti tat-3 ta’ Awwissu 2016 fil-Kawżi konġunti E-26/15 u E-27/15 — Proċedimenti kriminali kontra B kif ukoll B v Finanzmarktaufsicht (Libertà li jiġu pprovduti servizzi — Artikolu 36 ŻEE — Direttiva 2005/60/KE — Proporzjonalità)

13.4.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 120/25
            
         SENTENZA TAL-QORTI
   tat-3 ta’ Awwissu 2016
   fil-Kawżi konġunti E-26/15 u E-27/15
   Proċedimenti kriminali kontra B kif ukoll B v Finanzmarktaufsicht
   (Libertà li jiġu pprovduti servizzi — Artikolu 36 ŻEE — Direttiva 2005/60/KE — Proporzjonalità)
   (2017/C 120/13)
   Fil-Kawżi konġunti E-26/15 u E-27/15, il-proċedimenti kriminali kontra A u B v Finanzmarktaufsicht — TALBIET lill-Qorti skont l-Artikolu 34 tal-Ftehim bejn l-Istati tal-EFTA dwar l-Istabbiliment ta’ Awtorità ta’ Sorveljanza u ta’ Qorti tal-Ġustizzja, mill-Qorti tal-Appell tal-Prinċipat tal-Leichtenstein (Fürstliches Obergericht) u l-Bord tal-Appelli tal-Awtorità tas-Suq Finanzjarju (Beschwerdekommission der Finanzmarktaufsicht) dwar l-interpretazzjoni tad-Direttiva 2005/60/KE tal-Parlament Ewropew u tal-Kunsill tas-26 ta’ Ottubru 2005 dwar il-prevenzjoni tal-użu tas-sistema finanzjarja għall-iskop tal-ħasil tal-flus u l-finanzjament tat-terroriżmu, il-Qorti, magħmula minn Carl Baudenbacher, President, Per Christiansen u Páll Hreinsson (Imħallef-Relatur), Imħallfin, tat sentenza fit-3 ta’ Awwissu 2016, li l-parti operattiva tagħha hija kif ġej:
   
               1.
            
            
               Id-Direttiva 2005/60/KE tal-Parlament Ewropew u tal-Kunsill tas-26 ta’ Ottubru 2005 dwar il-prevenzjoni tal-użu tas-sistema finanzjarja għall-iskop tal-ħasil tal-flus u l-finanzjament tat-terroriżmu, trid tiġi interpretata fis-sens li ma tipprekludix lil xi Stat Membru ospitanti taż-ŻEE milli jipproċedi għal fornitur ta’ servizzi ta’ trusts u ta’ kumpaniji li joperaw fit-territorju tiegħu, permezz tal-libertà li jiġu pprovduti servizzi, li huma suġġetti għal rekwiżiti ta’ diliġenza xierqa imniżżla fil-liġi nazzjonali tiegħu.
            
         
               2.
            
            
               Madankollu, sa fejn din il-leġiżlazzjoni tagħti lok għal diffikultajiet u spejjeż addizzjonali għall-attivitajiet imwettqa taħt ir-regoli li jirregolaw il-libertà li jiġu pprovduti servizzi u sa fejn tista’ tiżdied mal-kontrolli li diġà saru fl-Istat taż-ŻEE tal-oriġini tal-fornitur ta’ servizzi ta’ trusts u ta’ kumpaniji, u b’hekk tiskoraġġixxi lil dawn tal-aħħar milli jwettqu attivitajiet bħal dawn, hija tikkostitwixxi restrizzjoni għal-libertà li jiġu pprovduti servizzi. L-Artikolu 36 tal-Ftehim ŻEE irid jiġi interpretat fis-sens li ma jipprekludix tali leġiżlazzjoni, bil-kundizzjoni li din tiġi applikata b’mod mhux diskriminatorju, tkun iġġustifikata permezz tal-għan tal-ġlieda kontra l-ħasil tal-flus u l-finanzjament tat-terroriżmu, xierqa sabiex tiggarantixxi t-twettiq ta’ dan l-għan u li ma tmurx lil hinn minn dak li huwa neċessarju sabiex jintlaħaq dan l-għan. B’mod partikolari, biex il-miżuri nazzjonali ta’ sorveljanza tal-Istat taż-ZEE ospitanti jiġu kkunsidrati proporzjonati, m’għandu jkun hemm l-ebda preżunzjoni ġenerali ta’ frodi, li twassal għal kontrolli sistematiċi sħaħ ta’ dawk kollha li huma stabbiliti fi Stati taż-ŻEE oħra u li jipprovdu servizzi fuq bażi temporanja fl-Istat taż-ŻEE ospitanti. Barra minn hekk, meta Stat Membru ospitanti jitlob informazzjoni, bħal dokumenti, allokati fl-Istat ŻEE ta’ stabbiliment, għandu jagħti lill-fornitur tas-servizz perjodu ta’ żmien raġonevoli biex jipprovdi din l-informazzjoni, pereżempju billi jipprovdi kopji tad-dokumenti. F’dan ir-rigward, it-tul xieraq tal-avviż jiddependi mill-volum tad-dokumenti mitluba u l-mezz li fuqu jkunu maħżuna.
            
         
               3.
            
            
               Ir-risposti tal-Qorti għall-ewwel u t-tieni domandi mhumiex differenti meta l-kumpanija li għaliha huma pprovduti servizzi amministrattivi mhijiex inkorporata fi Stat taż-ŻEE.